Ritratt: DOI .td_uid_2_6190d024be060_rand.td-a-rec-img{text-align:left}.td_uid_2_6190d024be060_rand.td-a-rec-img img{margin:0 auto 0 0} Skont rapport fil-gazzetta MaltaToday, l-eks Ministru Manuel Mallia ġie approvat biex jinħatar Kummissarju Għoli ta' Malta għar-Renju Unit minflok Joseph Cole. Intant, sorsi qrib tal-Gvern ikkowtati mill-gazzetta Times of Malta, qalu li qabel ma l-eks Ministru ġie approvat għal din il-kariga, l-awtoritajiet tar-Renju Unit għamlu due diligence fuqu. Manuel Mallia daħal fil-politika fl-2012 mal-Partit Laburista, u ġie elett fl-elezzjoni tal-2013. Wara l-elezzjoni, Mallia nħatar bħala Ministru għall-Intern u s-Sigurtà Nazzjonali, iżda ntalab jirriżenja fl-2014 wara li x-xufier ta' Mallia, il-kuntistabbli Paul Sheehan kien spara żewġ tiri ta' twissija wara li l-karozza tal-Ministru ntlaqtet minn vettura li baqgħet sejra. L-inċident kien seħħ fid-19 ta' Novembru 2014 fil-Gżira għall-ħabta tad-9pm. Fl-2019, Manuel Mallia rrimarka li ħames snin qabel kien spiċċa minn Ministru tal-Intern, "minħabba li x-xufier tiegħi li kien pulizija, mhux fil-preżenza tiegħi, allegatament spara lejn karozza li kien qed isegwi". Mallia, li qal li kien intalab minn Joseph Muscat biex jirriżenja minn Ministru, żied jgħid li "l-istorja għad trid tinkiteb". Kelli nirriżenja; l-istorja għad tinkiteb – Mallia Intant, f'Ottubru li għadda l-eks Ministru ġie akkużat li jinsab involut fi traffikar taż-żejt u ħasil ta' flus mill-eks Kap tal-Kunsill Nazzjonali tal-Ktieb Mark Camilleri fil-ktieb tiegħu, A Rent Seeker's Paradise. Camilleri qal li Mallia kellu bastiment flimkien ma' persuna oħra, li Camilleri allega li huwa kuntrabandist ukoll, imlaqqam "It-Turu". Huwa spjega li l-bastiment kien imur il-Libja biex jixtri d-dijżil bil-kuntrabandu u kien ibigħu lil Falzon and Falzon. Manuel Mallia jiċħad li kien involut fi traffikar taż-żejt F'kitba fuq Facebook, Manuel Mallia ċaħad l-allegazzjonijiet li saru minn Mark Camilleri, u qal li dak li nkiteb huwa invenzjoni bbażata fuq ħrejjef u allegazzjonijiet foloz fil-konfront tiegħu. .td_uid_3_6190d024be8ce_rand.td-a-rec-img{text-align:left}.td_uid_3_6190d024be8ce_rand.td-a-rec-img img{margin:0 auto 0 0}